เมื่อ TMB + TBANK = ?
คนในแวดวงการเงินยังคงหาคำตอบว่า หลังการควบรวมระหว่าง “ทีเอ็มบี” กับ “ธนชาต” แล้วธนาคารแห่งใหม่จะชื่ออะไร
27 ก.พ. 2562

ลูบคมตลาดทุน : ธนะชัย ณ นคร 
คนในแวดวงการเงินยังคงหาคำตอบว่า หลังการควบรวมระหว่าง “ทีเอ็มบี” กับ “ธนชาต” แล้วธนาคารแห่งใหม่จะชื่ออะไร
ไม่เพียงเท่านั้นนะ
ประเด็นที่ต่างต้องเฝ้าติดตามกันต่อไปคือ การจัดสรรในตำแหน่งผู้บริหาร
และรวมถึงพนักงานฝ่ายต่าง ๆ จะออกมาอย่างไร
ธนชาต หรือ TBANK นั้น เคยผ่านการดึงแบงก์นครหลวงไทย หรือ SCIB เข้ามาควบรวมแล้ว
ครั้งนั้น โครงสร้างของ ธนชาตกับ SCIB แตกต่างกันมาก
SCIB เป็นธนาคารเก่าแก่ บุคลากรต่างอยู่กันมานานมาก ๆ ดังนั้น “วัฒนธรรมองค์กร” แตกต่างกับธนชาต อย่างสิ้นเชิง
ธนชาต ขณะนั้น ประกอบไปด้วยบุคลากรเป็น “คนรุ่นใหม่”
แน่นอนว่า เมื่อ 2 องค์กรมาควบรวมกัน  ย่อมเกิดความแตกต่าง และต้องใช้เวลาพอสมควร เพื่อที่จะให้เกิดการผสมผสานกันของวัฒนธรรม และก็ผ่านมาได้จนถึงทุกวันนี้
เช่นเดียวกับทีเอ็มบีกับธนชาต
ธนชาต ปัจจุบันนี้ ก็ยังคงเป็นองค์กรที่มีคนรุ่นใหม่อยู่ค่อนข้างมาก
ตามสาขาต่าง ๆ ล้วนเป็นคนรุ่นใหม่ที่เป็นรุ่นใหม่จริง ๆ แนวคิดก้าวหน้า
แทบจะไม่มีคนรุ่นเก่า อายุมาก ๆ อยู่เลย
ส่วนทีเอ็มบีนั้น หลังการเข้ามาถือหุ้นของกลุ่มไอเอ็นจี พร้อมกับดึง “บุญทักษ์ หวังเจริญ” จากแบงก์กสิกรไทย (KBANK) เข้ามาเป็นแม่ทัพใหญ่
คุณบุญทักษ์ ยังได้ดึงบุคลากรจากกสิกรไทย ตามมาอยู่อีกจำนวนมาก
โครงสร้างของทีเอ็มบีจึงมีส่วนผสมระหว่างคนรุ่นเก่ากับรุ่นใหม่ปนกันอยู่ในธนาคาร และดูเหมือนว่าเปอร์เซ็นต์ของคนรุ่นเก่าแก่ยังมีอยู่ค่อนข้างมากกว่า
แต่เข้าใจว่า ธนชาต และทีเอ็มบี  ที่ต่างเคยผ่านการเปลี่ยนแปลงโครงสร้างองค์กรมาแล้ว
ต่างน่าจะปรับตัวได้กับการควบรวมกันครั้งนี้
โครงสร้างเงินเดือนเป็นอีกประเด็นที่พนักงานทั้ง 2 ธนาคาร ต่างจับตาดูว่า จะเกิดการเปลี่ยนไปอย่างไร
แต่ก็ยังเชื่อกันว่า “จะไม่ลดลง” ภายใต้การปรับฐานใหม่ที่จะเกิดขึ้น
แล้วตำแหน่งผู้บริหารระดับสูงล่ะ โดยเฉพาะคนที่จะนั่งเป็น แม่ทัพใหญ่ หรือ CEO
มีมุมมองจากอดีตนายธนาคารใหญ่ว่า ปัจจุบันโครงสร้างการบริหารงานของธนาคารพาณิชย์ขนาดใหญ่เปลี่ยนแปลงไปเยอะมาก
เช่น แบงก์กสิกรไทยมี เอ็มดีจำนวน 4 คน โดยมี “คุณปั้น” บัณฑูร ล่ำซำ คุมจากด้านบนอยู่
หรือของแบงก์ไทยพาณิชย์ ที่เพิ่งจะปรับเปลี่ยนโครงสร้างการบริหารงาน ด้วยการมีแม่ทัพใหญ่ 4 คน และมี “อาทิตย์ นันทวิทยา” นั่งเป็น CEO หรือประธานเจ้าหน้าที่บริหาร
เช่นเดียวกับธนาคารแห่งใหม่ที่จะเกิดขึ้นจากการควบรวมของทีเอ็มบี กับธนชาต
เมื่อธนาคารมีขนาดใหญ่ขึ้น ทำให้โครงสร้างการบริหารงาน อาจจะต้องถูกกระจายออกไป ทำให้มีโอกาสที่จะเห็นตัวแทนของกลุ่มผู้ถือหุ้น 2 ฝ่าย คือจาก ธนชาต และทีเอ็มบีนั้น
นั่งเป็น “แม่ทัพใหญ่” คู่กัน
ผ่านมาถึงขณะนี้ ยังไม่มีคำตอบที่แน่ชัดว่า การควบรวมกันของแบงก์ 2 แห่ง
ตกลงแล้ว “ใครกลืนใคร” กันแน่
หากดูจากสูตรของการควบรวม เหมือนจะเป็นฝั่งทีเอ็มบีเข้าไปกลืนธนชาต
แต่จากข้อมูลที่ได้รับ ธนาคารแห่งใหม่นั้น ยังมีสัญลักษณ์เป็น “สีส้ม” และบทบาท “ความเป็นธนชาต” ก็ยังคงอยู่ไว้ค่อนข้างมากเลยล่ะ
เรื่องของสูตรการควบรวมนั้น เช่น ราคาต้องใช้เท่าไหร่ อัตราส่วนการแลกหุ้นจะเป็นอย่างไร
รวมถึงบริษัทลูกต่าง ๆ จะบริหารจัดการแบบไหน
สิ่งเหล่านี้ไม่ใช่เรื่องที่ยากสำหรับบรรดาคนที่ทำหน้าที่เป็นที่ปรึกษาทางการเงิน หรือ FA
แต่ที่ยาก และชวนปวดหัวนั่นคือ
เรื่องที่เล่ามาก่อนหน้านี้ทั้งหมดนั่นแหละ
 